
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāvis izskatīja strīdu starp patērētāju un sabiedrību saistībā ar velosipēda apkopes pakalpojuma sniegšanu un informēšanas pienākuma izpildi.

No lietas materiāliem izriet, ka patērētājs 2025. gada 15. aprīlī sabiedrības veikalā iegādājās velosipēdu Scott Aspect 960, tumši pelēkā krāsā. Patērētājs norāda, ka iegādes brīdī veikala vadītājs informēja par pienākumu veikt bezmaksas pirmo apkopi pēc 100–200 km nobraukuma. Velosipēda tehniskajā pasē norādīts, ka garantijas apkope jāveic pēc aptuveni 200 km, un tās neveikšanas gadījumā garantijas remonts var tikt atteikts. Patērētājs norāda, ka velosipēdu 2025. gadā izmantoja maz un vēlējās apkopi veikt pirms 2026. gada sezonas.

2026. gada 2. martā patērētājs nodeva sabiedrības servisā divus velosipēdus – vienu remontam, otru pirmās apkopes veikšanai. Darbiniece reģistrēja velosipēdus, un patērētāja velosipēdam kvītī tika ierakstīts “PIRMĀ APKOPE”. 2026. gada 6. martā patērētājs saņēma zvanu, ka velosipēdi ir gatavi, un tika informēts par maksājamo summu. Patērētājs norāda, ka viņa velosipēdam bezmaksas apkopes vietā veikta maksas apkope par 30 EUR, par ko viņš iepriekš netika brīdināts. Patērētājs norāda, ka klātienē veikala vadītājs atteicās atdot velosipēdu bez samaksas, un tika izsaukta pašvaldības policija. Patērētājs samaksāja par pakalpojumu, lai saņemtu savu mantu.

Patērētājs 2026. gada 19. martā iesniedza sabiedrībai rakstisku iesniegumu, lūdzot skaidrot situāciju. Sabiedrība 2026. gada 12. maijā e‑pastā sniedza atbildi, norādot, ka patērētājs iegādes brīdī ticis informēts par obligāto apkopi pēc 150–200 km vai diviem mēnešiem, un mutiska vienošanās esot saistoša. Sabiedrība norāda, ka velosipēds atgādāts pēc 11 mēnešiem, tādēļ apkope veikta kā maksas pakalpojums, piemērojot samazinātu maksu, jo velosipēds bijis labā stāvoklī. Sabiedrība norāda, ka strīds esot par to, ka patērētājs neesot brīdināts par maksas pakalpojumu, taču sabiedrība klāt neesot bijusi un komentēt nevarot. Sabiedrība patērētājam piedāvāja kompromisu – lielāku atlaidi nākamajam pirkumam, taču atbilde netika saņemta.

Patērētājs 2026. gada 27. martā iesniedza iesniegumu PTAC, lūdzot izvērtēt sabiedrības rīcību un norādot, ka pirms maksas pakalpojuma veikšanas viņš netika informēts par cenu. PTAC 2026. gada 25. maijā informēja puses, ka sabiedrība nav iesniegusi pierādījumus par to, par kādu cenu puses vienojās par apkopes veikšanu, kā arī nav iesniegti pierādījumi par velosipēda nobraukumu. PTAC norādīja sabiedrībai, ka pirms līguma noslēgšanas pakalpojuma sniedzējam jāsniedz informācija par pakalpojuma gala cenu un jāsaņem patērētāja skaidri pausta piekrišana jebkuram papildu maksājumam. PTAC, nespējot atrisināt strīdu, nodeva to izskatīšanai Komisijai.

Patērētājs savā iesniegumā Komisijai lūdz izvērtēt pakalpojuma kvalitāti, informēšanas pienākuma izpildi un sabiedrības rīcību, kā arī lūdz atlīdzināt samaksāto summu par apkopi.

Komisija konstatē, ka lietā pastāv strīds par informēšanas pienākuma izpildi – proti, vai patērētājs pirms apkopes veikšanas tika informēts par pakalpojuma cenu un vai sabiedrība saņēma patērētāja skaidri paustu piekrišanu maksas pakalpojumam. No lietas materiāliem izriet, ka sabiedrība nav iesniegusi pierādījumus par to, ka puses vienojušās par apkopes cenu, kā arī nav iesniegti pierādījumi par velosipēda nobraukumu, kas būtu pamats bezmaksas apkopes atteikšanai. Patērētājs savukārt iesniedzis kvītis, tehnisko pasi un iesniegumus, kuros norāda, ka par maksas pakalpojumu netika brīdināts.

Komisija ņem vērā, ka sabiedrība pati savā paskaidrojumā norāda, ka strīds ir par to, ka patērētājs neesot brīdināts par maksas pakalpojumu, un sabiedrība nav iesniegusi pierādījumus, kas apliecinātu pretējo. Komisija konstatē, ka sabiedrība nav izpildījusi PTAL 26.¹ panta piektajā daļā noteikto pienākumu pirms līguma noslēgšanas sniegt informāciju par pakalpojuma cenu un saņemt patērētāja skaidri paustu piekrišanu papildu maksājumam.

Komisija secina, ka sabiedrība nav pierādījusi, ka pakalpojums sniegts atbilstoši pušu vienošanās saturam un informēšanas pienākuma prasībām. Līdz ar to pastāv pamats uzskatīt, ka pakalpojums sniegts neatbilstoši līguma noteikumiem.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:

apmierināt patērētāja prasību.

Sabiedrībai atmaksāt patērētājam par pakalpojumu samaksāto summu 30 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

